钦定古今图书集成/明伦汇编/官常典/第755卷 > 徐有声 徐标 朱廷焕 周之茂 甯承烈
## 钦定古今图书集成/明伦汇编/官常典/第755卷 > 徐有声 徐标 朱廷焕 周之茂 甯承烈

按《明外史金铉传》：“有声字闻复，金坛人。登乡荐，崇祯
十三年特擢户部主事，历员外郎、郎中，督饷大同。城
陷被执不屈死。福王时，赠太仆少卿。标字准明，济宁
人，天启五年进士。崇祯时，历官淮徐道参议。十六年
二月超擢右佥都御史，巡抚保定。陛见，请重边防，择
守令，用车战御敌，招流民垦荒，帝深嘉之。李自成陷”
山西，警日逼，加标兵部侍郎，总督畿南、山东、河北军
务，仍兼巡抚，移驻真定以遏贼。无何，贼遣使谕降，标
毁檄戮其使。二月，贼别将掠畿辅，真定知府丘茂华
移妻孥出城，标执茂华下之狱。中军谢嘉福伺标登城，画守御策，鼓众杀之，出茂华于狱。数日而贼至，以
城降。福王时，赠标兵部尚书。廷焕，单县人。崇祯七年
进士。除工部主事，历知庐州、大名二府，即以兵备副
使分巡大名。十七年，贼逼畿辅，廷焕严守备。贼传檄
入城，怒而碎之。三月四日，贼来攻，军民皆走，城遂陷，
被执，不屈死。福王时，赠右副都御史。之茂，字松如，黄
麻人。崇祯七年进士。历官工部郎中。服阕，需次都下。
贼搜得之，迫使跪，不屈，折其臂而死。承烈，字养纯，大
兴人。举于乡，历魏县教谕、户部司务。进本部员外郎，
筦太仓银库。城陷，自经于官廨。